ສະຫະລັດ ເຕືອນປາກິສຖານ ກ່ຽວກັບພວກຫົວຮຸນແຮງ
ລັດຖະມົນຕີກະຊວງປ້ອງກັນປະເທດ Leon Panetta ເຕືອນປາກິສຖານ ກ່ຽວກັບ ພວກຫົວຮຸນແຮງ ຢູ່ໃນປາກິສຖານ ທີ່ເຂົ້າໄປທໍາການໂຈມຕີ ຢູ່ໃນອັຟການິສຖານ.
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Leon Panetta ເຕືອນປາກິສຖານ ໃນມື້ວັນພຸດວານນີ້ວ່າ ສະຫະລັດຈະ “ດຳເນີນການທຸກສິ່ງຢ່າງເທົ່າທີ່ຕົນສາມາດ” ເພື່ອປ້ອງ ກັນບໍ່ໃຫ້ພວກກໍ່ການຮ້າຍທີ່ມີຖານປະຕິບັດງານຢູ່ໃນປາກິສຖານນັ້ນ ເຂົ້າໄປທຳການໂຈມຕີ ຢູ່ໃນອັຟການິສຖານ ການໃຫ້ຄວາມເຫັນດັ່ງກ່າວຂອງທ່ານ Panetta ໄດ້ມີຂຶ້ນຫຼັງຈາກພວກເຈົ້າໜ້າທີ່ສະຫະລັດ ໄດ້ຖິ້ມໂທດໃສ່ຕາໜ່າງກໍ່ການຮ້າຍ Haqqani ທີ່ມີຖານປະຕິບັດງານຢູ່ໃນເຂດຊົນເຜົ່າ Wa ziristan ເໜືອຂອງປາກິສຖານ ໃນການໂຈມຕີເປັນເວລາ 20 ຊົ່ວໂມງໃນວັນອັງຄານຜ່ານ ມາທີ່ນະຄອນຫຼວງກາບູລຂອງອັຟການິສຖານ ໃນການໂຈມຕີຄັ້ງນີ້ ພວກຫົວຮຸນແຮງໄດ້ ແນເປົ້າໝາຍໃສ່ສະຖານທູດສະຫະລັດ ກອງບັນຊາການໃຫຍ່ຂອງອົງການເນໂຕ້ແລະຈຸດສຳ ຄັນອື່ນໆ ດ້ວຍຈະ ຫຼວດ RPG ປືນຍາວ ແລະລະເບີດສະລະຊີບ ເຈົ້າໜ້າທີ່ອົງການເນໂຕ້ ກ່າວວ່າ ມີພົນລະເຮືອນອັຟການິສຖານ 11 ຄົນເສຍຊີວິດຊຶ່ງຫຼາຍ ກວ່າເຄິ່ງນຶ່ງແມ່ນເປັນເດັກນ້ອຍພ້ອມກັບຕຳຫຼວດອັຟການິສຖານອີກ 5 ຄົນ ນອກນັ້ນແລ້ວ ຍັງມີຜູ້ໄດ້ຮັບບາດເຈັບອີກ 20 ກວ່າຄົນຮວມທັງທະຫານອົງການເນໂຕ້ 6 ຄົນ ບໍ່ມີພະນັກ ງານສະຖານທູດຄົນໃດໄດ້ຮັບບາດ ເຈັບໃນການໂຈມຕີທີ່ວ່ານີ້ ໃນການຖະແຫຼງຕໍ່ພວກນັກຂ່າວ ຢູ່ເທິງເຮືອບິນທະຫານຂອງທ່ານນັ້ນທ່ານ Panetta ເວົ້າ ວ່າມັນເປັນສິ່ງທີ່ “ຮັບເອົາບໍ່ໄດ້ເດັດຂາດ” ທີ່ວ່າພວກຫົວຮຸນແຮງສາມາດທຳການໂຈມຕີຢູ່ ໃນອັຟການິສຖານແລ້ວຫຼັງຈາກນັ້ນກໍຫຼົບໜີຂ້າມຊາຍແດນໄປຍັງບ່ອນຫຼົບລີ້ຢູ່ໃນປາກິສຖານ ທ່ານ Panetta ກ່າວວ່າວໍຊິງຕັນໄດ້ຮຽກຮ້ອງຊໍ້າແລ້ວຊໍ້າອີກໃຫ້ອິສລາມາບັດໃຊ້ອິດທິພົນ ຂອງຕົນເພື່ອປ້ອງກັນບໍ່ໃຫ້ມີການກະທຳດັ່ງກ່າວເກີດຂຶ້ນ ທ່ານເວົ້າວ່າສະຫະລັດຈະບໍ່ປ່ອຍ ໃຫ້ການບຸກໂຈມຕີໃນທຳນອງນີ້ດຳເນີນຕໍ່ໄປ ແຕ່ທ່ານບໍ່ຍອມໃຫ້ການອະທິບາຍຫຍັງເພີ່ມ ຕື່ມ ອົງການຂ່າວຣອຍເຕີ້ໄດ້ອ້າງຄຳເວົ້າໂຄສົກຍິງຄົນນຶ່ງຂອງກະຊວງການຕ່າງປະເທດປາກິສ ຖານທີ່ກ່າວວ່າ ຄວາມເຫັນຂອງທ່ານ Panetta ນັ້ນແມ່ນຂັດຕໍ່ຫຼືບໍ່ໄດ້ຢູ່ໃນແນວທາງຂອງ ການຮ່ວມມື ເພື່ອຕໍ່ຕ້ານພວກກໍ່ການຮ້າຍລະຫວ່າງປະເທດທັງສອງ ນອກນັ້ນ ພວກເຈົ້າໜ້າທີ່ອະວຸໂສຂອງປາກິສຖານ ຍັງກ່າວຕໍ່ອົງການຂ່າວຣອຍເຕີ້ວ່າມັນ ເປັນຄວາມຮັບຜິດຊອບຂອງລັດຖະບານອັຟການິສຖານ ແລະກຳລັງປະສົມນາໆຊາດໃນ ການສະກັດກັ້ນພວກຫົວຮຸນແຮງ ເວລາພວກເຂົາຂ້າມເຂົ້າໄປໃນອັຟການິສຖານ